Лішне казаць, наколькі карыснай і нават цэннай была гэтая сустрэча. У адрозненне ад Беларусі, якая яшчэ толькі рыхтуецца да ратыфікацыі Канвенцыі аб правах інвалідаў, у Польшчы ратыфікацыя адбылася ў 2012 годзе, і апошняя альтэрнатыўная справаздача закранала ўжо тры гады дзеяння Канвенцыі. Дакумент ствараўся цягам цэлага года, у яго напісанні ўдзельнічалі больш за дзвесце чалавек. Асабіста Пётр Тодзіс быў аўтарам раздзела пра даступнасць. Пасля напісання тэксты абмяркоўваліся, змяняліся або дапрацоўваліся, бо знайшлося і нямала спрэчных момантаў (як, напрыклад, такі: ці можа жанчына зрабіць аборт, калі пад час цяжарнасці ў дзіцяці выявіліся парушэнні ў развіцці?) Паводле польскай практыкі, канчатковае рашэнне аб тым, якія пытанні мусяць асвятляцца ў дакуменце, прымаў рэдактар – чалавек, дасведчаны ў розных пытаннях жыцця людзей з інваліднасцю.